title: 2011/901/EU: Neuvoston päätös, annettu 12 päivänä joulukuuta 2011 , Euroopan yhteisön ja sen jäsenvaltioiden sekä Amerikan yhdysvaltojen välisen Galileo- ja GPS-satelliittinavigointijärjestelmien ja niihin liittyvien sovellusten edistämistä, tarjontaa ja käyttöä koskevan sopimuksen tekemisestä#Sopimus Galileo- ja GPS-satelliittinavigointijärjestelmien ja niihin liittyvien sovellusten edistämisestä, tarjonnasta ja käytöstä

text:
               31.12.2011

               FI

               Euroopan unionin virallinen lehti

               L 348/1

         NEUVOSTON PÄÄTÖS,
   annettu 12 päivänä joulukuuta 2011,
   Euroopan yhteisön ja sen jäsenvaltioiden sekä Amerikan yhdysvaltojen välisen Galileo- ja GPS-satelliittinavigointijärjestelmien ja niihin liittyvien sovellusten edistämistä, tarjontaa ja käyttöä koskevan sopimuksen tekemisestä
   (2011/901/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 171 artiklan ja 172 artiklan ensimmäisen kohdan yhdessä sen 218 artiklan 6 kohdan a alakohdan ja 218 artiklan 8 kohdan ensimmäisen alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:

               (1)

               Neuvosto valtuutti 30 päivänä syyskuuta 1999 komission aloittamaan Amerikan yhdysvaltojen kanssa neuvottelut maailmanlaajuisen siviilinavigointijärjestelmän kehittämistä koskevan sopimuksen tekemisestä.

               (2)

               Euroopan yhteisön ja sen jäsenvaltioiden sekä Amerikan yhdysvaltojen välinen sopimus Galileo- ja GPS-satelliittinavigointijärjestelmien ja niihin liittyvien sovellusten edistämisestä, tarjonnasta ja käytöstä allekirjoitettiin 22 päivänä kesäkuuta 2004 tehdyn neuvoston päätöksen mukaisesti Dromoland Castlessa, Irlannissa, 26 päivänä kesäkuuta 2004, ja sitä on sovellettu väliaikaisesti 1 päivästä marraskuuta 2008 ennen sopimuksen voimaantuloa.

               (3)

               Jäsenvaltioilla on tarvittaessa edustajat tämän sopimuksen nojalla perustetuissa työryhmissä.

               (4)

               Sopimus olisi hyväksyttävä,

         ON TEHNYT TÄMÄN PÄÄTÖKSEN:
   1 artikla
   Hyväksytään Euroopan unionin puolesta Euroopan yhteisön ja sen jäsenvaltioiden välinen sekä Amerikan yhdysvaltojen välinen sopimus Galileo- ja GPS-satelliittinavigointijärjestelmien ja niihin liittyvien sovellusten edistämisestä, tarjonnasta ja käytöstä.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja toimittaa unionin puolesta Amerikan yhdysvalloille sopimuksen 20 artiklan 1 kohdan mukaisen nootin (2) ja antaa seuraavan ilmoituksen:

      ”Lissabonin sopimuksen tultua voimaan 1 päivänä joulukuuta 2009 Euroopan unioni on korvannut Euroopan yhteisön, jonka seuraaja se on, ja se käyttää mainitusta päivästä alkaen kaikkia Euroopan yhteisön oikeuksia ja ottaa vastatakseen kaikki Euroopan yhteisön velvoitteet. Sopimuksessa olevat viittaukset ”Euroopan yhteisöön” on siten tilanteen mukaan ymmärrettävä viittauksiksi ”Euroopan unioniin”.”

   3 artikla
   1.   Komission edustaja ja tarpeen mukaan jäsenvaltioiden edustajat edustavat unionia sopimuksen 13 artiklan nojalla perustetuissa työryhmissä.
   2.   Euroopan unioni ja sen jäsenvaltiot antavat yhdessä sopimuksen 19 artiklan 2 kohdassa tarkoitetut tiedot. Komissio esittää tiedot Euroopan unionin ja jäsenvaltioiden puolesta.
   3.   Neuvosto hyväksyy komission ehdotuksesta sopimuksen liitteen 6 kohdassa tarkoitetuissa ryhmissä esitettävän unionin kannan.
   4 artikla
   Tämä päätös tulee voimaan päivänä, jona se hyväksytään.

      Tehty Brysselissä 12 päivänä joulukuuta 2011.

            Neuvoston puolesta

            Puheenjohtaja

         S. NOWAK

      (1)  Lausunto annettu 26. lokakuuta 2010.

      (2)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.

      SOPIMUS
      Galileo- ja GPS-satelliittinavigointijärjestelmien ja niihin liittyvien sovellusten edistämisestä, tarjonnasta ja käytöstä
      AMERIKAN YHDYSVALLAT,
      sekä
      BELGIAN KUNINGASKUNTA,
      TŠEKIN TASAVALTA,
      TANSKAN KUNINGASKUNTA,
      SAKSAN LIITTOTASAVALTA,
      VIRON TASAVALTA,
      HELLEENIEN TASAVALTA,
      ESPANJAN KUNINGASKUNTA,
      RANSKAN TASAVALTA,
      IRLANTI,
      ITALIAN TASAVALTA,
      KYPROKSEN TASAVALTA,
      LATVIAN TASAVALTA,
      LIETTUAN TASAVALTA,
      LUXEMBURGIN SUURHERTTUAKUNTA,
      UNKARIN TASAVALTA,
      MALTAN TASAVALTA,
      ALANKOMAIDEN KUNINGASKUNTA,
      ITÄVALLAN TASAVALTA,
      PUOLAN TASAVALTA,
      PORTUGALIN TASAVALTA,
      SLOVENIAN TASAVALTA,
      SLOVAKIAN TASAVALTA,
      SUOMEN TASAVALTA,
      RUOTSIN KUNINGASKUNTA,
      ISON-BRITANNIAN JA POHJOIS-IRLANNIN YHDISTYNYT KUNINGASKUNTA,
      jotka ovat EUROOPAN YHTEISÖN perustamissopimuksen SOPIMUSPUOLIA, jäljempänä ’jäsenvaltiot’, sekä EUROOPAN YHTEISÖ,
      jotka
      TOTEAVAT Yhdysvaltain ylläpitävän GPS-järjestelmänä (Global Positioning System) tunnettua satelliittinavigointijärjestelmää, joka on siviili- ja sotilaskäyttöön ajanmääritys-, navigointi- ja paikannustarkoituksiin signaaleja välittävä kaksikäyttöjärjestelmä,
      TOTEAVAT Yhdysvaltain tällä hetkellä tarjoavan GPS-peruspaikannuspalvelua (Standard Positioning Service) rauhanomaisiin, kaupallisiin ja tieteellisiin siviilikäyttötarkoituksiin jatkuvaluonteisesti ja maailmanlaajuisesti ilman suoria käyttäjämaksuja ja panevat merkille Yhdysvaltain aikomuksen jatkaa tämän palvelun ja vastaavien tulevien siviilipalvelujen tarjontaa tulevaisuudessa samoin ehdoin,
      TOTEAVAT Euroopan yhteisön olevan kehittämässä ja suunnittelevan jatkossa ylläpitävänsä maailmanlaajuista siviilisatelliittipaikannus-, ajanmääritys- ja paikannusjärjestelmää Galileoa, joka olisi radiotaajuuksiltaan yhteensopiva GPS:n kanssa ja yhteentoimiva GPS:n käyttäjätason siviilipalvelujen kanssa,
      TOTEAVAT GPS-signaaleja käytettävän maailmanlaajuisesti satelliittipohjaisissa navigointipalveluissa ja niiden tukijärjestelmissä,
      TOTEAVAT radiotaajuuksiltaan yhteensopivien ja käyttäjätasolla yhteentoimivien GPS:n ja Galileon siviilikäytön mahdollisuudet yhdessä lisätä näkyvien satelliittien määrää missä tahansa maapallolla ja parantaa näin navigointisignaalien saatavuutta siviilikäyttäjille kaikkialla maailmassa,
      TOTEAVAT, että Kansainvälinen siviili-ilmailujärjestö ICAO vahvistaa kansainvälisiä standardeja ja suosituksia ja muita ohjeita maailmanlaajuisten satelliittinavigointijärjestelmien käytöstä siviili-ilmailussa, että Kansainvälinen merenkulkujärjestö IMO vahvistaa kansainvälisiä standardeja ja muita ohjeita maailmanlaajuisten satelliittinavigointijärjestelmien käytöstä merenkulun navigoinnissa ja että Kansainvälinen televiestintäliitto ITU vahvistaa monenvälisiä ohjesääntöjä ja menettelytapoja, joita sovelletaan maailmanlaajuisten radionavigointijärjestelmien ja muiden radioviestintäjärjestelmien toimintaan,
      HALUAVAT tarjota satelliittinavigoinnin käyttäjille ja laitevalmistajille laajemman valikoiman palveluja ja ominaisuuksia käyttäjäsovellusten lisäämiseksi samalla kuitenkin turvaten radiotaajuuksien käytön yhteensopivuuden jo käytössä olevien järjestelmien ja laitteiden kanssa,
      HALUAVAT edistää markkinoiden avoimuutta ja helpottaa kaupan kasvua maailmanlaajuisen navigoinnin ja ajanmäärityksen tuotteissa, lisäarvopalveluissa ja tukijärjestelmissä,
      OVAT VAKUUTTUNEITA tarpeesta ehkäistä maailmanlaajuisten satelliittinavigointi- ja ajanmäärityspalvelujen väärinkäyttö ja suojautua sitä vastaan tarpeettomasti häiritsemättä tai heikentämättä siviilikäyttöön saatavissa olevia signaaleja,
      OVAT VAKUUTTUNEITA tarpeesta tehdä yhteistyötä, jotta tämän tärkeän teknologian hyödyt saadaan täysin käyttöön kaikissa asiaan liittyvissä sovelluksissa,
      KATSOVAT tarvittavan yhteydenpitoa sopimukseen mahdollisesti liittyvien erimielisyyksien välttämiseksi tai ratkaisemiseksi, mukaan luettuina erimielisyydet siitä, miten sopimuspuolet siirtävät edelleen vastuualueeseensa kuuluvia velvollisuuksia,
      OVAT SOPINEET SEURAAVAA:
      1 artikla
      Tavoitteet
      1.   Tämän sopimuksen tarkoituksena on tarjota puitteet sopimuspuolten yhteistyölle GPS- ja Galileo-siviilinavigointi- ja ajanmäärityssignaalien ja -palvelujen, niihin liittyvien lisäarvopalvelujen, tukijärjestelmien ja maailmanlaajuisen navigoinnin ja -ajanmäärityksen tuotteiden edistämisessä, tarjonnassa ja käytössä. Sopimuspuolet aikovat toimia yhdessä sekä kahden- että monenvälisissä yhteyksissä tässä sopimuksessa määrätyllä tavalla edistääkseen ja helpottaakseen kyseisten signaalien, palvelujen ja laitteiden rauhanomaista käyttöä siviili-, kaupallisiin ja tieteellisiin tarkoituksiin yhteisten turvallisuuteen liittyvien etujen mukaisesti. Tämän sopimuksen on tarkoitus täydentää ja tukea voimassa olevia ja mahdollisesti tulevaisuudessa neuvoteltavia sopimuspuolten välisiä sopimuksia, jotka liittyvät siviilisatelliittinavigointi- ja ajanmäärityssignaalien ja -palvelujen, niiden tukijärjestelmien tai niihin liittyvien lisäarvopalvelujen suunnitteluun ja toteuttamiseen.
      2.   Tämä sopimus ei vaikuta ICAOn tai IMOn vahvistamien standardien, menettelyjen, sääntöjen tai suositusten soveltamiseen. Sopimuspuolet vahvistavat aikomuksensa toimia näiden elinten hyväksymien sääntöjen ja prosessien mukaisesti.
      3.   Tämä sopimus ei vaikuta sopimuspuolten oikeuksiin ja velvollisuuksiin, jotka johtuvat Maailman kauppajärjestön perustamisesta tehdystä Marrakeshin sopimuksesta (jäljempänä ’WTO-sopimukset’).
      2 artikla
      Määritelmät
      Tässä sopimuksessa tarkoitetaan:

                  a)

                  ’tukijärjestelmillä’ siviilijärjestelmiä, jotka tarjoavat satelliittivälitteisten navigointi- ja ajanmäärityssignaalien käyttäjille tietoja käytössä olevan pääjärjestelmän tai pääjärjestelmien välittämien tietojen täydennykseksi sekä todellisiin tai näennäisetäisyyksiin perustuvia lisä-, korjaus- tai avustetietoja olemassa oleviin, näennäisetäisyyksiin perustuviin tietoihin. Näiden mekanismien avulla käyttäjille voidaan tarjota parempaa suorituskykyä, kuten parempaa tarkkuutta, saatavuutta, eheyttä ja luotettavuutta;

                  b)

                  ’siviilisatelliittinavigointi- ja -ajanmäärityspalvelulla’ GPS:n tai Galileon tarjoamaa siviilisatelliittinavigointi- tai -ajanmäärityspalvelua, valtion käyttöön varattu suojattu palvelu (governmental service) mukaan luettuna;

                  c)

                  ’siviilisatelliittinavigointi- ja -ajanmäärityspalvelun tarjoajalla’ valtiollista tai muuta tahoa, joka tarjoaa siviilisatelliittinavigointi- tai -ajanmäärityspalvelua;

                  d)

                  ’siviilisatelliittinavigointi- ja -ajanmäärityssignaalilla’ GPS:n tai Galileon tarjoamaa siviilisatelliittinavigointi- tai -ajanmäärityssignaalia, valtion käyttöön varattu suojattu signaali (governmental service) mukaan luettuna;

                  e)

                  ’siviilisatelliittinavigointi- ja -ajanmäärityssignaalin tarjoajalla’ valtiollista tai muuta tahoa, joka tarjoaa GPS- ja/tai Galileo-signaaleja tai -tukijärjestelmiä;

                  f)

                  ’salassapidettävällä tiedolla’ virallista tietoa, joka on sopimuspuolten puolustus- tai ulkopoliittisen edun vuoksi pidettävä luottamuksellisena ja joka on luokiteltu salaiseksi sovellettavien lakien ja asetusten mukaisesti;

                  g)

                  ’Galileolla’ Euroopan yhteisön ja sen jäsenvaltioiden, Euroopan avaruusjärjestön ESAn ja muiden tahojen kehittämää itsenäistä siviilihallinnon alaista eurooppalaista maailmanlaajuista siviilisatelliittinavigointi- ja -ajanmääritysjärjestelmää. Galileo käsittää avoimen palvelun, yhden tai useampia muita palveluja esimerkiksi ihmishengen turvallisuutta palveleviin ja kaupallisiin tarkoituksiin, valtion käyttöön varatun suojatun palvelun, jollainen on esimerkiksi julkisesti säännelty PRS-palvelu (Public Regulated Service), ja Euroopan yhteisön, sen jäsenvaltioiden ja muiden tahojen ylläpitämät tukijärjestelmät;

                  h)

                  ’maailmanlaajuisen navigoinnin ja ajanmäärityksen laitteella’ mitä tahansa siviilikäyttöön tarkoitettua loppukäyttäjän laitetta, joka on suunniteltu lähettämään, vastaanottamaan tai käsittelemään satelliittivälitteisiä navigointi- ja ajanmäärityssignaaleja lisäarvopalvelun tarjoamiseksi taikka toimimaan tukijärjestelmän kanssa;

                  i)

                  ’GNSS:llä’ maailmanlaajuista navigointisatelliittien järjestelmää (Global Navigation Satellite System);

                  j)

                  ’GPS:llä’ maailmanlaajuisen GPS-paikannusjärjestelmän avointa peruspalvelua (Standard Positioning Service) (tai mitä tahansa tulevaa siviilipalvelua), jota Yhdysvaltain hallitus tarjoaa siviilikäyttöön; tällä hetkellä Yhdysvallat tarjoaa GPS:ää osana valtionhallintoaan, sillä palvelua ei tarjota kaupallisesti eikä kilpailussa yhden tai useamman muun palveluntarjoajan kanssa; GPS kattaa kaikki Yhdysvaltain hallituksen suoraan tarjoamat palvelun tukijärjestelmät tai parannukset;

                  k)

                  ’teollis- ja tekijänoikeuksilla’ Tukholmassa 14 päivänä heinäkuuta 1967 Maailman henkisen omaisuuden järjestön perustamisesta tehdyn yleissopimuksen 2 artiklan mukaisesti määriteltyä henkistä omaisuutta;

                  l)

                  ’käyttäjätason yhteentoimivuudella’ tilannetta, jossa useista GPS- ja Galileo-satelliiteista muodostuvan satelliittikokonaisuuden peittoalueella oleva kaksijärjestelmävastaanotin pystyy vastaanottamaan käyttäjätasolla paikannus-, navigointi- ja ajanmääritystietoja, jotka ovat vähintään yhtä laadukkaita kuin pelkästään jompaakumpaa järjestelmää käyttämällä vastaanotetut paikannus-, navigointi- ja ajanmääritystiedot;

                  m)

                  ’toimenpiteellä’ mitä tahansa kansallista tai ylikansallista sopimuspuolen lakia, asetusta, sääntöä, menettelyä, päätöstä, hallinnollista toimea tai vastaavaa sitovaa toimea;

                  n)

                  ’sotilassatelliittinavigointi- ja -ajanmäärityspalvelulla’ sopimuspuolen tarjoamaa satelliittinavigointi- ja -ajanmäärityspalvelua, joka on suunniteltu erityisesti puolustusvoimien tarpeisiin;

                  o)

                  ’radiotaajuuksien yhteensopivuudella’ varmuutta siitä, että kumpikaan järjestelmä ei aiheuta sellaisia häiriöitä, jotka kohtuuttomasti huonontaisivat toisen järjestelmän erillispalvelua;

                  p)

                  ’valtion käyttöön varatulla suojatulla palvelulla’ sopimuspuolen tarjoamaa suojattua, käyttöoikeuksiltaan rajattua satelliittinavigointi- ja ajanmäärityspalvelua, joka on suunniteltu erityisesti valtuutettujen valtiollisten käyttäjien tarpeisiin;

                  q)

                  ’lisäarvopalvelulla’ lähellä käyttäjää olevaa palvelua tai sovellusta, tukijärjestelmät pois luettuina, jossa siviilisatelliittinavigointi- ja -ajanmäärityssignaalien tai -palvelujen pohjalta pyritään tarjoamaan käyttäjälle lisätoiminteita tai -hyötyjä.

            3 artikla
      Soveltamisala
      Ellei sopimuksessa toisin määrätä, sitä sovelletaan kaikkiin sopimuspuolten toimenpiteisiin, jotka koskevat siviilisatelliittinavigointi- ja -ajanmäärityssignaaleja ja -signaalin tarjoajia, siviilisatelliittinavigointi- ja -ajanmäärityspalveluja ja palvelun tarjoajia, tukijärjestelmiä, lisäarvopalveluja ja lisäarvopalvelujen tarjoajia sekä maailmanlaajuisen navigoinnin ja ajanmäärityksen tuotteita.
      Sotilassatelliittinavigointi- ja -ajanmäärityspalvelujen tarjonta ei kuulu sopimuksen soveltamisalaan, lukuun ottamatta tilanteita, joista määrätään tämän sopimuksen 4 artiklassa radiotaajuuksien yhteensopivuuden osalta, 11 artiklassa ja liitteessä.
      Valtion käyttöön varatut suojatut palvelut eivät kuulu 5 ja 6 artiklan, 8 artiklan 2 kohdan ja 10 artiklan 3 kohdan soveltamisalaan.
      4 artikla
      Yhteentoimivuus ja radiotaajuuksien yhteensopivuus
      1.   Tätä artiklaa sovelletaan GPS:ään ja Galileoon, sellaisina kuin ne on edellä määritelty, sekä radiotaajuuksien yhteensopivuuden osalta kaikkiin satelliittinavigointi- ja -ajanmäärityspalveluihin.
      2.   Sopimuspuolet ovat yhtä mieltä siitä, että GPS:n ja Galileon on oltava radiotaajuuksiltaan yhteensopivia. Tätä kohtaa ei sovelleta paikallisesti alueisiin, joilla suoritetaan sotilasoperaatioita. Sopimuspuolet eivät tarpeettomasti saa häiritä tai heikentää siviilikäyttöön saatavilla olevia signaaleja.
      3.   Sopimuspuolet ovat yhtä mieltä myös siitä, että GPS:n ja Galileon on oltava mahdollisimman yhteentoimivia siviilikäyttäjätasolla. Tämän yhteentoimivuuden saavuttamiseksi ja näiden kahden järjestelmän yhteiskäytön helpottamiseksi sopimuspuolet sopivat toteuttavansa geodeettiset koordinaatistonsa mahdollisimman tarkasti ITRS-järjestelmän (International Terrestrial Reference System) mukaisesti. Lisäksi sopimuspuolet sopivat lähettävänsä palvelujensa navigointiviesteissä Galileon ja GPS:n järjestelmäajan eron liitteessä mainitun asiakirjan GPS/Galileo Time Offset Preliminary Interface Definition mukaisesti.
      4.   Sopimuspuolet sopivat, että 13 artiklan nojalla perustettu radiotaajuuksien yhteensopivuutta ja yhteentoimivuutta käsittelevä työryhmä jatkaa jo aloitettua työtä muun muassa seuraavien tavoitteiden saavuttamiseksi:

                  a)

                  radiotaajuuksien yhteensopivuus säilytetään järjestelmien uudenaikaistamisen tai jatkokehityksen yhteydessä; (sopimuspuolten on selvitettävä tarkemmin Galileon ja GPS III:n radiotaajuuksien yhteensopivuus);

                  b)

                  signaalin parempi saatavuus ja luotettavuus täydentävien järjestelmäarkkitehtuurien kautta käyttäjien hyödyksi kaikkialla maailmassa;

                  c)

                  yhteentoimivuus siviilikäyttäjätasolla.

            5.   Turvatakseen entistä paremmin radiotaajuuksien yhteensopivuuden ja siviilipalvelujen yhteentoimivuuden sopimuspuolet varmistavat, että niiden tukijärjestelmät täyttävät sopimuspuolia sitovat ICAOn, IMOn ja ITUn vaatimukset ja muut sopimuspuolten keskinäisesti hyväksymät vaatimukset.
      6.   Tämä sopimus ei vaikuta ITUn vahvistamien standardien, menettelyjen, sääntöjen tai suositusten soveltamiseen. Sopimuspuolet vahvistavat aikomuksensa toimia tämän elimen hyväksymien sääntöjen ja prosessien mukaisesti.
      5 artikla
      Standardit, sertifiointi, sääntelytoimenpiteet ja valtuutukset
      Sopimuspuolet sopivat kuulevansa toisiaan ennen toimenpiteitä, joilla:

                  1)

                  vahvistetaan suoraan tai epäsuorasti (esimerkiksi alueellisen organisaation kautta) rakenne- tai suorituskykystandardeja, sertifiointivaatimuksia, toimilupavaatimuksia, teknisiä määräyksiä tai vastaavia määräyksiä sovellettaviksi siviilisatelliittinavigointi- ja -ajanmäärityssignaaleihin tai -palveluihin, tukijärjestelmiin, lisäarvopalveluihin, maailmanlaajuisen navigoinnin ja ajanmäärityksen laitteisiin, siviilisatelliittinavigointi- ja -ajanmäärityssignaalien tai -palvelujen tarjoajiin tai lisäarvopalvelujen tarjoajiin; tai

                  2)

                  joilla suoraan tai epäsuorasti annetaan valtuudet käyttää siviilisatelliittinavigointi- ja -ajanmäärityssignaaleja tai -palveluja, lisäarvopalveluja, tukijärjestelmiä tai maailmanlaajuisen navigoinnin ja ajanmäärityksen laitteita sopimuspuolen alueella (ellei ICAO tai IMO nimenomaisesti ole antanut lupaa tällaiseen käyttöön valtuuttamiseen).

            6 artikla
      Syrjimättömyys ja kauppa
      1.   Sopimuspuolet vahvistavat syrjimättömän suhtautumisensa siviilisatelliittinavigointi- ja -ajanmäärityssignaaleihin, tukijärjestelmiin ja lisäarvopalveluihin liittyvien tuotteiden ja palvelujen kauppaan.
      2.   Sopimuspuolet vahvistavat, että siviilisatelliittinavigointi- ja -ajanmäärityssignaaleihin tai -palveluihin, tukijärjestelmiin ja lisäarvopalveluihin liittyviä tuotteita ja palveluja koskevia toimenpiteitä ei pitäisi käyttää keinona rajoittaa tai tarpeettomasti haitata kansainvälistä kauppaa.
      3.   Sopimuksen 13 artiklan nojalla perustettu kauppaa ja siviilisovelluksia käsittelevä työryhmä tarkastelee muun muassa syrjimättömyyttä ja muita kauppakysymyksiä, jotka koskevat siviilisatelliittinavigointi- ja -ajanmäärityssignaaleja tai -palveluja, tukijärjestelmiä, lisäarvopalveluja ja maailmanlaajuisen navigoinnin ja ajanmäärityksen tuotteita, mukaan luettuina mahdollisuudet tehdä lisäsitoumuksia asianmukaisissa kahden- ja monenvälisissä yhteyksissä.
      7 artikla
      Siviilisatelliittinavigointi- tai -ajanmäärityssignaalien vapaa saatavuus
      1.   Sopimuspuolet eivät muutoin kuin kansalliseen turvallisuuteen liittyvistä syistä saa rajoittaa avointen palvelujensa paikannus-, navigointi- ja ajanmääritystietojen käyttöä tai saatavuutta loppukäyttäjien tarkoituksiin, mukaan luettuina tukijärjestelmät. Tämä määräys ei estä syrjimättömien kaupallisten järjestelyjen asettamista ehdoksi sille, että muut tahot, kuten satelliittinavigointi- ja -ajanmäärityslaitteiden valmistajat, saavat käyttää tietoja.
      2.   Sopimuspuolet pyrkivät tarjoamaan signaaleja ihmishengen turvallisuutta palveleviin tarkoituksiin toimivaltaisten kansainvälisten elinten hyväksymällä varmuustasolla.
      8 artikla
      Vapaa tiedonsaanti
      1.   Sopimuspuolet saattavat sovellettavien vientirajoitusten asettamissa rajoissa julkisesti ja syrjimättömästi saataville riittävät tiedot salaamattomista siviilisatelliittinavigointi- ja -ajanmäärityssignaaleista ja tukijärjestelmistä, jotta halukkailla on tasavertaiset mahdollisuudet käyttää näitä signaaleja, valmistaa näitä signaaleja käyttäviä laitteita tai tarjota näitä signaaleja käyttäviä lisäarvopalveluja. Tällaisissa tiedoissa on esitettävä vähintään signaalin tekninen erittely, mukaan luettuina vähimmäiskäyttöehdot, radiotaajuusominaisuudet ja navigointiviestin rakenne.
      2.   Siinä määrin kuin sopimuspuoli tarjoaa siviilikäyttäjille sellaisia siviilisatelliittinavigointi- ja ajanmäärityssignaaleja tai -palveluja, tukijärjestelmiä tai lisäarvopalveluja, jotka ovat salattuja tai muutoin omaavat ominaisuuksia, joiden ansiosta maailmanlaajuisen navigointipalvelun tarjoaja voi estää niiden käytön haluamiltaan käyttäjiltä, sopimuspuolen on vientirajoitusten rajoissa annettava toisen sopimuspuolen maailmanlaajuisten navigointi- ja ajanmäärityslaitteiden valmistajille ja tukijärjestelmien ja lisäarvopalvelujen tarjoajille syrjimättömästi tiedot, jotka ovat tarpeen tällaisten salaus- tai muiden ominaisuuksien sisällyttämiseksi niiden laitteisiin, tarvittavan tiedon lisensoinnilla tai muilla tavoin markkinahinnoin.
      9 artikla
      Teollis- ja tekijänoikeudet
      Tällä sopimuksella ei ole tarkoitus vaikuttaa teollis- ja tekijänoikeuksiin, joita kohdistuu maailmanlaajuisen satelliittinavigoinnin ja -ajanmäärityksen signaaleihin, palveluihin ja tuotteisiin.
      10 artikla
      Siviilisatelliittinavigointi- ja -ajanmäärityssignaalien kustannusten kattaminen
      1.   Sopimuspuolet pyrkivät tarjoamaan navigointi- ja ajanmäärityssignaaleja avoimena palveluna perimättä suoria maksuja käytöstä tai signaalin hyödyntämisestä tukijärjestelmissä.
      2.   Jos sopimuspuoli perii ihmishengen turvallisuutta palvelevasta käytöstä kansainvälisen merenkulun tai ilmailun alalla maksua, se pyrkii toimimaan tässä ICAOn ja IMOn mukaisesti.
      3.   Sopimuspuolten on tarvittaessa kuultava toisiaan kustannustenkattamisperiaatteistaan. Sopimuspuolet pyrkivät edistämään käytännön toimia avoimuuden ja jäljitettävyyden varmistamiseksi palvelujen tarjonnasta perittävien maksujen määräytymisessä.
      11 artikla
      Kansallinen turvallisuus ja taajuuksien käyttö
      1.   Sopimuspuolet pyrkivät yhdessä edistämään tarvittavien taajuuksien saamista satelliittinavigointi- ja -ajanmäärityssignaalien käyttöön, varmistamaan käyttämiensä radiotaajuuksien yhteensopivuuden signaaliensa välillä, suojaamaan kaikin käytännössä kohtuullisin tavoin toisensa signaalit muiden järjestelmien radiotaajuuslähetteistä aiheutuvilta häiriöiltä ja edistämään erityisesti ITUssa taajuuksien yhdenmukaista käyttöä maailmanlaajuisesti. Sopimuspuolet tekevät yhteistyötä häiriölähteiden tunnistamisessa ja tästä johtuvissa jatkotoimissa.
      2.   Sopimuspuolet aikovat estää satelliittinavigointi- ja -ajanmäärityspalvelujen vihamielisen käytön pitäen samalla kuitenkin palvelua yllä alueilla, jotka eivät kuulu vihamielisen toiminnan piiriin. Tästä syystä niiden satelliittinavigointi- ja -ajanmäärityssignaalien on täytettävä kansalliseen turvallisuuteen liittyvät vaatimukset, jotka on määritelty liitteessä mainituissa asiakirjoissa National Security Compatibility Compliance for GPS and Galileo Signals in the 1 559–1 610 MHz Band, Part 1, Part 2 and Part 3 (jäljempänä ’kriteeri-, perusvaatimus- ja menetelmäasiakirjat’), kriteeri-, perusvaatimus- ja menetelmäasiakirjoissa esitettyjen menetelmien ja perusvaatimusten mukaisesti.
      3.   Sopimuspuolet ovat yhtä mieltä siitä, että tämän sopimuksen liitteessä määritellyt signaalirakenteet vastaavat kriteeri-, perusvaatimus- ja menetelmäasiakirjoissa kuvattuja kansalliseen turvallisuuteen liittyviä vaatimuksia.
      4.   Jotta palvelujen laatua ja turvallisuutta voitaisiin ylläpitää ja jatkuvasti parantaa, järjestelmien on pystyttävä vastaamaan ennakoimattomiin muutoksiin teknologiassa, käyttäjien tarpeissa ja radiotaajuusympäristössä. Järjestelmiään uudenaikaistaessaan ja kehittäessään sopimuspuolet pyrkivät säilyttämään yhteensopivien ja yhteentoimivien yhteisten siviilisignaalien turvallisuuden ja niistä saatavat markkinahyödyt.
      5.   Sopimuspuolten on tiedotettava toisilleen ja kuultava toisiaan liitteessä määriteltyjen perussignaalirakenteiden toteutukseen liittyvissä asioissa. Sopimuspuolen on diplomaattiteitse kirjallisesti ilmoitettava toiselle sopimuspuolelle halustaan tehdä muutoksia tai lisäyksiä liitteessä määriteltyihin ja sovittuihin perussignaalirakenteisiin.
      6.   Ellei sopimuspuoli esitä kansalliseen turvallisuuteen, sellaisena kuin se on otettu huomioon kriteeri-, perusvaatimus- ja menetelmäasiakirjoissa, tai radiotaajuuksien yhteensopivuuteen liittyviä epäilyksiä kolmen kuukauden kuluessa kohdassa 5 tarkoitetun ilmoituksen saamisesta, se ei vastusta ilmoituksessa määritellyn vaihtoehtoisen signaalirakenteen hyväksymistä ja käyttöönottoa. Jos sopimuspuoli esittää määräajassa kansalliseen turvallisuuteen tai radiotaajuuksien yhteensopivuuteen liittyviä epäilyksiä, sopimuspuolten on viipymättä ryhdyttävä yhteydenpitoon varmistaakseen, että vaihtoehtoinen signaalirakenne vastaa kriteeri-, perusvaatimus- ja menetelmäasiakirjoissa asetettuja kansalliseen turvallisuuteen liittyviä vaatimuksia sekä radiotaajuuksien yhteensopivuutta koskevia vaatimuksia; tätä selvittäessään ne käyttävät liitteessä mainittuja perusvaatimus- ja menetelmäasiakirjoja.
      7.   Sopimuspuolet sopivat käyttävänsä Galileon avoimessa palvelussa (Open Service) ja tulevassa GPS III -siviilisignaalissa (Standard Positioning Service) yhteistä perusmodulaatiota liitteessä kuvatulla tavalla. Sopimuspuolet pyrkivät yhdessä viipymättä optimoimaan modulaatiomenetelmän omissa järjestelmissään. Jos sopimuspuoli tekee Galileon avoimen palvelun tai tulevan GPS III -siviilisignaalin modulaatioon muutoksia tai lisäyksiä 5 ja 6 kohdassa määrättyä menettelyä käyttäen, toinen sopimuspuoli ei ole velvollinen tekemään muutoksia tai lisäyksiä omaan modulaatioonsa.
      8.   Sopimuspuolet sopivat selvittävänsä 13 artiklan 2 kohdan d alakohdalla perustetussa turvallisuuskysymyksiä käsittelevässä työryhmässä mahdollisuudet turvata valtion käyttöön varattu suojattu palvelu kansallisen turvallisuuden turvaamisen yhteydessä.
      12 artikla
      GPS:n ja Galileon etsintä- ja pelastuspalvelut
      Sekä Galileo-satelliitteihin että GPS:n tulevien sukupolvien satelliitteihin on suunnitteilla maailmanlaajuinen etsintä- ja pelastuspalvelu. Sopimuspuolet ovat yhtä mieltä siitä, että näiden palvelujen on oltava taajuuksiltaan yhteensopivia ja mahdollisimman yhteentoimivia käyttäjätasolla. Sopimuspuolet tekevät asianmukaista yhteistyötä Galileon ja GPS-satelliittien tulevien sukupolvien maailmanlaajuisiin etsintä- ja pelastuspalveluihin liittyvissä kysymyksissä COSPAS-SARSAT-neuvostossa ja muissa keskinäisesti sovituissa yhteyksissä.
      13 artikla
      Yksityiskohtaiset säännöt
      1.   Sopimuspuolet perustavat työryhmiä käsittelemään yhteisesti sovittuja aiheita. Kuhunkin työryhmään osallistuu sopimuspuolten asianmukaisten toimivaltaisten viranomaisten edustajia. Työryhmiin voi osallistua kolmansia sopimuspuolia vain sopimuspuolten yhteisellä suostumuksella.
      2.   Perustetaan 1 kohdan nojalla seuraavat työryhmät:

                  a)

                  siviilisatelliittinavigointi- ja -ajanmäärityspalvelujen radiotaajuuksien yhteensopivuutta ja yhteentoimivuutta käsittelevä työryhmä;

                  b)

                  kauppaa ja siviilisovelluksia käsittelevä työryhmä;

                  c)

                  yhteistyötä seuraavan sukupolven siviilisatelliittinavigointi- ja -ajanmääritysjärjestelmien suunnittelussa ja kehittämisessä käsittelevä työryhmä;

                  d)

                  GPS:n ja Galileon turvallisuuskysymyksiä sekä valtion käyttöön varattuihin suojattuihin palveluihin liittyviä sovelluksia koskevaa tiedonvaihtoa ja tällaisten palvelujen signaalien vuorovaikutusta käsittelevä työryhmä; tämän ryhmän tehtävänä on myös pyrkiä määrittelemään 11 artiklassa tarkoitetun ilmoitus- ja kuulemismenettelyn yksityiskohdat sekä mahdolliset yhteydenpidon kanavat.

            3.   Sopimuspuolet voivat tarpeen mukaan vahvistaa 1 kohdan nojalla perustetuille työryhmille työjärjestyksiä.
      4.   Kaikkeen tämän sopimuksen nojalla tapahtuvaan tiedon, laitteiden, teknologian ja datan (myös salassapidettävän tiedon) vaihtoon sekä palvelujen toimittamiseen sovelletaan asiaa koskevia lakeja ja asetuksia, mukaan luettuina vientirajoituslait ja -asetukset. Tällaisia toiselle sopimuspuolelle siirrettyjä tietoja, laitteita, teknologioita tai datakokonaisuuksia on käytettävä ainoastaan tämän sopimuksen tarkoituksiin, eikä niitä saa siirtää tai antaa käyttöön kolmannelle maalle, yritykselle, henkilölle, järjestölle tai hallitukselle ilman alkuperäsopimuspuolen kirjallista ennakkosuostumusta.
      5.   Sopimuspuolet sopivat käsittelevänsä asiaa koskevien lakien, asetusten ja valtion virallisen politiikan asettamissa rajoissa mahdollisimman nopeasti vientilupahakemukset, jotka koskevat Galileon tai GPS:n kehittämiseen ja toteuttamiseen tarvittavia tuotteita, tietoja, teknologioita tai datakokonaisuuksia.
      6.   Tämän sopimuksen täytäntöönpanoon liittyvää salassapidettävää tietoa voidaan työryhmissä tai muutoin vaihtaa ainoastaan tämän sopimuksen liitteen 2 kohdassa määrätyin ehdoin.
      7.   Sopimuspuolet kokoontuvat tarpeen mukaan ja pääsääntöisesti kerran vuodessa arvioimaan työryhmien tarvetta, määrittelemään tai muuttamaan työryhmien työjärjestyksiä ja tarkastelemaan työryhmien työn edistymistä.
      14 artikla
      Jatkotoimet
      Sopimuspuolet aikovat käynnistää keskustelut jatkosopimuksesta, joka koskisi niiden itsenäisesti rahoitettuihin ja ylläpidettyihin siviilisatelliittinavigointi- ja -ajanmääritysjärjestelmiin liittyvää yhteistyötä sen jälkeen, kun Galileo on saavuttanut toimintavalmiuden. Keskusteluissa sopimuspuolet aikovat selvitellä eri koordinointivaihtoehtoja, kuten korkean tason yhteydenpitoneuvoston perustamista; neuvosto kokoontuisi kerran tai kahdesti vuodessa keskustelemaan poliittisista kysymyksistä ja tulevaisuuden järjestelmäsuunnittelusta; lisäksi voitaisiin perustaa pieni GPS-Galileo-sihteeristö hoitamaan yhteistoimintaan liittyvää tiedonvaihtoa ja käytännön koordinointia sekä sopia yhteisistä yhteyshenkilöistä.
      15 artikla
      Toiminta kansainvälisissä järjestöissä
      Tämän sopimuksen tavoitteiden edistämiseksi ja saavuttamiseksi sopimuspuolet tekevät tarpeen mukaan yhteistyötä yhteisen edun mukaisissa, siviilisatelliittinavigointi- ja -ajanmäärityssignaaleja ja -järjestelmiä, lisäarvopalveluja ja maailmanlaajuisen navigoinnin ja ajanmäärityksen tuotteita koskevissa asioissa ICAOssa, ITUssa, IMOssa, WTO:ssa ja muissa kansainvälisissä järjestöissä ja yhteyksissä.
      16 artikla
      Rahoitus
      Kumpikin sopimuspuoli vastaa sille tämän sopimuksen mukaisista velvollisuuksista aiheutuneista kustannuksista. Tästä sopimuksesta johtuvien velvoitteiden ehtona on, että sopimuspuolilla on käytettävissään riittävästi varoja tähän tarkoitukseen.
      17 artikla
      Neuvottelut ja erimielisyyksien ratkaiseminen
      1.   Tämän sopimuksen sisältöä, tulkintaa tai soveltamista koskevat mahdolliset erimielisyydet ratkaistaan neuvotteluilla.
      2.   Tämän artiklan 1 kohdassa sekä 5 artiklassa, 10 artiklan 3 kohdassa ja 11 artiklan 5 ja 6 kohdassa tarkoitettuihin neuvotteluihin osallistuu tarpeen mukaan toisaalta Euroopan unionin neuvoston ja Euroopan komission ja toisaalta Yhdysvaltain edustajia.
      3.   Tämä sopimus ei rajoita sopimuspuolten mahdollisuutta ratkaista erimielisyys WTO-sopimusten mukaisesti.
      18 artikla
      Sopimuspuolten määrittely
      Tässä sopimuksessa tarkoitetaan ’sopimuspuolilla’ toisaalta Euroopan yhteisöä tai sen jäsenvaltioita tai Euroopan yhteisöä ja sen jäsenvaltioita yhdessä omien toimivaltuuksiensa osalta sekä toisaalta Yhdysvaltoja.
      19 artikla
      Velvollisuudet ja vastuut
      1.   Sopimuspuolet ovat vastuussa tämän sopimuksen mukaisten velvollisuuksiensa täyttämisestä.
      2.   Jos on epäselvää, kuuluuko tietty tähän sopimukseen perustuva velvollisuus Euroopan yhteisölle vai sen jäsenvaltioille, niiden on Yhdysvaltain pyynnöstä ilmoitettava, kummalle velvollisuus kuuluu. Mikäli Euroopan yhteisö tai sen jäsenvaltiot eivät anna tätä tietoa kohtuullisessa ajassa tai antavat ristiriitaisia tietoja, ne ovat yhdessä vastuussa kyseisen velvollisuuden täyttämisestä.
      20 artikla
      Voimaantulo ja voimassaolon päättyminen
      1.   Tämä sopimus tulee voimaan päivänä, jona Euroopan yhteisö ja sen jäsenvaltiot ja Yhdysvallat ilmoittavat sopimuksen tallettajalle diplomaattinootein saattaneensa päätökseen sopimuksen voimaan saattamisen edellyttämät sisäiset menettelyt.
      2.   Valtiot, joista tulee Euroopan unionin jäseniä sen jälkeen kun sopimuspuolet ovat allekirjoittaneet sopimuksen, voivat liittyä sopimukseen.
      3.   Tämän artiklan 1 kohdasta poiketen sopimuspuolet sopivat soveltavansa sopimusta väliaikaisesti sitä päivää seuraavan kuukauden ensimmäisestä päivästä, jona sopimuspuolet ovat ilmoittaneet toisilleen tätä varten tarvittavien menettelyjen saattamisesta päätökseen.
      4.   Euroopan yhteisö toimii sopimuksen tallettajana.
      5.   Sopimus on voimassa kymmenen vuotta. Vähintään kolme kuukautta ennen ensimmäisen kymmenvuotiskauden päättymistä sopimuspuolten on ilmoitettava toisilleen siitä, haluavatko ne uusia sopimuksen viiden vuoden kaudeksi. Tämän jälkeen sopimus uusitaan ilman eri toimenpiteitä viideksi vuodeksi kerrallaan, ellei toisaalta Euroopan yhteisö ja sen jäsenvaltiot tai toisaalta Yhdysvallat ilmoita tallettajalle kirjallisesti vähintään kolme kuukautta ennen viisivuotiskauden päättymistä aikomuksestaan olla uusimatta sopimusta.
      6.   Tätä sopimusta voidaan muuttaa ainoastaan sopimuspuolten yhteisellä päätöksellä. Tämän sopimuksen muutokset on ensin hyväksyttävä sopimuspuolten sisäisten menettelyjen mukaisesti.
      7.   Sopimuspuolet arvioivat tämän sopimuksen täytäntöönpanoa vuonna 2008 ja voivat tuolloin tehdä siihen muutoksia 6 kohdassa määrätyn menettelyn mukaisesti.
      8.   Tämä sopimus voidaan irtisanoa milloin tahansa vuoden irtisanomisajalla.

         Tämä sopimus on laadittu paikassa Dromoland Castle, Co. Clare, kahdentenakymmenentenäkuudentena päivänä kesäkuuta 2004 kahtena kappaleena englannin, espanjan, hollannin, italian, kreikan, portugalin, ranskan, ruotsin, saksan, suomen, tanskan, latvian, liettuan, maltan, puolan, slovakin, sloveenin, tšekin, unkarin ja viron kielillä. Englanninkielinen teksti on todistusvoimainen.

            Pour le Royaume de Belgique
            Voor het Koninkrijk België
            Für das Königreich Belgien

            Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.
            Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.
            Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

            Za Českou republiku

            På Kongeriget Danmarks vegne

            Für die Bundesrepublik Deutschland

            Eesti Vabariigi nimel

            Гια την Eλληvιкή Δημoкρατία

            Por el Reino de España

            Pour la République française

            Thar cheann Na hÉireann
            For Ireland

            Per la Repubblica italiana

            Гια την Kυπριαкή Δημoкρατία,

            Latvijas Republikas vārdā

            Lietuvos Respublikos vardu

            Pour le Grand-Duché de Luxembourg

            A Magyar Köztársaság részéről

            Għar-Repubblika ta’ Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Za Republiko Slovenijo

            Za Slovenskú republiku

            Suomen tasavallan puolesta

            För Konungariket Sverige

            For the United Kingdom of Great Britain and Northern Ireland

            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Za Európske spoločenstvo
            Za Evropsko skupnost
            Euroopan yhteisön puolesta
            På Europeiska gemenskapens vägnar

            For the United States of America

         LIITE

            GPS:N JA GALILEO:N SIGNAALIRAKENTEET

                     1)

                     Kansalliseen turvallisuuteen, radiotaajuuksien välisten kohtuuttomien häiriöiden välttämiseen ja GNSS-järjestelmän vaatimuksiin liittyvistä syistä sopimuspuolet sopivat seuraavista perussignaalirakenteista:

                                 —

                                 Galileon valtion käyttöön varatussa suojatussa palvelussa taajuuskaistalla 1 559–1 610 MHz käytetään kosinivaiheista BOC-modulointia (Binary Offset Carrier) alikantoaallon taajuuden ollessa 15,345 MHz ja koodin nopeuden ollessa 2,5575 Mcps (mega-chips per second) keskitettynä 1 575,42 MHz taajuudelle (kosinivaiheinen BOC (15, 2,5); signaalivoimakkuus on määritelty alla mainitussa asiakirjassa Reference Assumptions for GPS/Galileo Compatibility Analyses.

                                 —

                                 Muissa Galileo-palveluissa, kuten avoimessa palvelussa (Open Service, OS), ihmishengen turvaamistarkoituksiin liittyvässä palvelussa (Safety-of-Life service, SoL) ja kaupallisessa palvelussa (Commercial Service, CS), taajuuskaistalla 1 559–1 610 MHz käytetään signaalirakenteessa BOC-modulointia (Binary Offset Carrier) alikantoaallon taajuuden ollessa 1,023 MHz ja koodin nopeuden ollessa 1,023 Mcps (mega-chips per second) (BOC 1,1) keskitettynä 1 575,42 MHz taajuudelle; signaalivoimakkuus on määritelty alla mainitussa asiakirjassa Reference Assumptions for GPS/Galileo Compatibility Analyses.

                                 —

                                 GPS:n signaalirakenteessa taajuuskaistalla 1 559–1 610 MHz keskitettynä taajuudelle 1 575,42 MHz käytetään BPSK-modulointia (Binary Phase Shift Key) koodin nopeuden ollessa 1,023 Mcps; BPSK-modulointia koodin nopeuden ollessa 10,23 Mcps; sekä BOC-modulointia alikantoaallon taajuuden ollessa 10,23 MHz ja koodin nopeuden ollessa 5,115 Mcps; signaalivoimakkuus on määritelty alla mainitussa asiakirjassa Reference Assumptions for GPS/Galileo Compatibility Analyses. Tulevaisuudessa tähän signaalirakenteeseen lisätään taajuudelle 1 575,42 MHz keskitetty BOC-modulaatio (1, 1).

                     2)

                     Salassapidettävät perusvaatimukset ja menetelmät, joita käytetään kansalliseen turvallisuuteen liittyvien kriteerien täyttymisen määrittelyssä sekä itse kriteerit sisältyvät seuraaviin asiakirjoihin: National Security Compatibility Compliance for GPS and Galileo Signals in the 1 559–1 610 MHz Band, Part 1, Part 2 and Part 3, (jäljempänä ’osa 1’, ’osa 2’ ja ’osa 3’) päivätty 9 päivänä kesäkuuta 2004, sekä näihin asiakirjoihin tehtävät muutokset, joista on sovittu yhdessä tämän liitteen 6 kohdan a alakohdan mukaisesti. Osan 1, osan 2 ja osan 3 tietoihin voivat tutustua ainoastaan Yhdysvallat ja ne jäsenvaltiot, jotka ovat tehneet Yhdysvaltain kanssa GSOMIA-sopimuksen (General Security of Military Information Agreement) tai GSOIA-sopimuksen (General Security of Information Agreement), joita sovelletaan kyseisten salassapidettävien asiakirjojen saatavuuteen, hallussapitoon, käyttöön ja luovuttamiseen. Jos Euroopan yhteisön ja Yhdysvaltojen välillä tehdään tulevaisuudessa sopimus tietojen salassapidosta, sitä sovelletaan osan 1, osan 2 ja osan 3 saatavuuteen, hallussapitoon, käyttöön ja luovuttamiseen. Toistaiseksi Euroopan komission edustajilla ja Galileo-yhteisyrityksen ja Euroopan avaruusjärjestön työntekijöillä on mahdollisuus suullisesti ja silmämääräisesti saada tietoa osasta 2 tämän sopimuksen täytäntöönpanon ja noudattamisen mahdollistamiseksi, kunhan he ovat saaneet tähän hyväksynnän asianmukaisessa luotettavuusselvityksessä, jonka Yhdysvaltain kanssa GSOMIA- tai GSOIA-sopimuksen tehnyt jäsenvaltio on suorittanut kansallisten turvallisuusmenettelyjensä ja -lakiensa sekä Yhdysvaltain kanssa tehdyn GSOMIA- tai GSOIA-sopimuksen mukaisesti. Euroopan komission edustajilla ja Galileo-yhteisyrityksen ja Euroopan avaruusjärjestön työntekijöillä on oikeus tutustua osiin 1 ja 3 niihin sovellettavien turvallisuussääntöjen mukaisesti. Salattavat tiedot on aina suojattava ja niitä saa käsitellä vain sellaisissa tiloissa, joissa on asiaan liittyvien turvallisuusmenettelyjen ja -lakien sekä GSOMIA- tai GSOIA-sopimuksen mukainen kulunvalvonta.

                     3)

                     Radiotaajuuksia käyttävien signaalien yhteensopivuuden analysointia koskevat perusvaatimukset esitetään 9 päivänä kesäkuuta 2004 päivätyssä asiakirjassa Reference Assumptions for GPS/Galileo Compatibility Analyses sekä siihen tulevaisuudessa tehtävissä, sopimuspuolten yhdessä hyväksymissä muutoksissa.

                     4)

                     Radiotaajuuksien yhteensopivuuden analysointia koskevat menetelmät esitetään 18 päivänä kesäkuuta 2004 päivätyssä asiakirjassa Models and Methodology for GPS/Galileo Radio Frequency Compatibility Analyses sekä siihen tulevaisuudessa tehtävissä, sopimuspuolten yhdessä hyväksymissä muutoksissa.

                     5)

                     Galileon ja GPS:n järjestelmäajan eron lähettäminen palvelujen navigointiviesteissä kuvaillaan 20 päivänä maaliskuuta 2003 päivätyssä asiakirjassa GPS/Galileo Time Offset Preliminary Interface Definition sekä siihen tulevaisuudessa tehtävissä, sopimuspuolten yhdessä hyväksymissä muutoksissa.

                     6)

                                 a)

                                 Tämän sopimuksen 20 artiklan 6 kohdasta poiketen tulevaisuudessa tehtävät muutokset asiakirjaan National Security Compatibility Compliance for GPS and Galileo Signals in the 1 559–1 610 MHz Band, Part 1, Part 2 and Part 3 hyväksytään yhteisellä päätöksellä 13 artiklan 2 kohdan d alakohdan nojalla perustetun työryhmän alaryhmässä, joko koostuu toisaalta Yhdysvaltain edustajista ja toisaalta Euroopan yhteisön edustajina toimivista Euroopan komission edustajista, joilla on oikeus tutustua näihin salassapidettäviin asiakirjoihin tämän liitteen 2 kohdan mukaisesti, ja niiden jäsenvaltioiden edustajista, joilla on oikeus tutustua näihin salassapidettäviin asiakirjoihin tämän liitteen 2 kohdan mukaisesti. Nämä päätökset sitovat sopimuspuolia.

                                 b)

                                 Tämän sopimuksen 20 artiklan 6 kohdasta poiketen tulevaisuudessa tehtävät muutokset seuraaviin asiakirjoihin tehdään sopimuspuolten asianmukaisten edustajien toimesta yhteisellä päätöksellä 13 artiklan 2 kohdan a alakohdan nojalla perustetussa työryhmässä, johon kuuluu myös Yhdysvaltain edustajia: Reference Assumptions for GPS/Galileo Compatibility Analyses; Models and Methodology for GPS/Galileo Radio Frequency Compatibility Analyses; GPS/Galileo Time Offset Preliminary Interface Definition. Nämä päätökset sitovat sopimuspuolia.


title: 2013/566/EU: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä Euroopan pankkiviranomaisen talousarvion toteuttamisesta varainhoitovuonna 2011#Euroopan parlamentin päätöslauselma, annettu 17 päivänä huhtikuuta 2013 , joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan pankkiviranomaisen talousarvion toteuttamisesta varainhoitovuonna 2011

text:
               16.11.2013

               FI

               Euroopan unionin virallinen lehti

               L 308/196

         EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä Euroopan pankkiviranomaisen talousarvion toteuttamisesta varainhoitovuonna 2011
   (2013/566/EU)
   EUROOPAN PARLAMENTTI, joka

               —

               ottaa huomioon Euroopan pankkiviranomaisen lopullisen tilinpäätöksen varainhoitovuodelta 2011,

               —

               ottaa huomioon tilintarkastustuomioistuimen kertomuksen Euroopan pankkiviranomaisen tilinpäätöksestä varainhoitovuodelta 2011 sekä viranomaisen vastaukset (1),

               —

               ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan valvontaviranomaisen (Euroopan pankkiviranomainen) perustamisesta 24. marraskuuta 2010 annetun Euroopan parlamentin ja neuvoston asetuksen (EU) N:o 1093/2010, muutettuna päätöksellä N:o 716/2009/EY ja kumottuna komission päätöksellä 2009/78/EY (4), ja erityisesti sen 64 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä talous- ja raha-asioiden valiokunnan lausunnon (A7-0113/2013),

               1.

               myöntää Euroopan pankkiviranomaisen toimitusjohtajalle vastuuvapauden viranomaisen talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan pankkiviranomaisen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 388, 15.12.2012, s. 60.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 331, 15.12.2010, s. 12.

      (5)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan pankkiviranomaisen talousarvion toteuttamisesta varainhoitovuonna 2011
      EUROOPAN PARLAMENTTI, joka

                  —

                  ottaa huomioon Euroopan pankkiviranomaisen lopullisen tilinpäätöksen varainhoitovuodelta 2011,

                  —

                  ottaa huomioon tilintarkastustuomioistuimen kertomuksen Euroopan pankkiviranomaisen tilinpäätöksestä varainhoitovuodelta 2011 sekä viranomaisen vastaukset (1),

                  —

                  ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

                  —

                  ottaa huomioon Euroopan valvontaviranomaisen (Euroopan pankkiviranomainen) perustamisesta 24. marraskuuta 2010 annetun Euroopan parlamentin ja neuvoston asetuksen (EU) N:o 1093/2010, muutettuna päätöksellä N:o 716/2009/EY ja kumottuna komission päätöksellä 2009/78/EY (4), ja erityisesti sen 64 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön sekä talous- ja raha-asioiden valiokunnan lausunnon (A7-0113/2013),

                  A.

                  ottaa huomioon, että tilintarkastustuomioistuin on todennut saaneensa kohtuullisen varmuuden siitä, että Euroopan pankkiviranomaisen, jäljempänä ’viranomainen’, varainhoitovuoden 2011 tilit ovat luotettavat ja tilien perustana olevat toimet ovat lailliset ja asianmukaiset;

                  B.

                  ottaa huomioon, että uusi Lontooseen sijoitettu viranomainen perustettiin asetuksella (EU) N:o 1093/2010 ja se aloitti itsenäisen työskentelynsä virallisesti 1. tammikuuta 2011;

                  C.

                  ottaa huomioon, että viranomaisen toimintaa tarkasteltaessa olisi otettava huomioon, että meneillään olevassa oikeudellisessa siirtymävaiheessa se hoitaa uuden toimenkuvansa lisäksi myös edeltäjälleen Euroopan pankkivalvontaviranomaisten komitealle (CEBS) kuuluneet (myös keskeneräiset) tehtävät ja vastuut;

                  D.

                  toteaa, että viranomainen on erottamaton osa Euroopan finanssivalvojien järjestelmää ja työskentelee tiiviissä yhteistyössä sisarelintensä (Euroopan vakuutus- ja lisäeläkeviranomainen, Euroopan arvopaperimarkkinaviranomainen ja näiden yhteiskomitea sekä Euroopan järjestelmäriskikomitea) kanssa;

                  E.

                  ottaa huomioon, että viranomaisen kokonaistalousarvio vuodeksi 2011 oli 12 685 000 euroa;

                  F.

                  ottaa huomioon, että viranomaisen perustamisasetuksen (6) mukaisesti varainhoitovuoden 2011 talousarviosta 60 prosenttia rahoitettiin jäsenvaltioiden ja Euroopan vapaakauppaliiton (EFTA) maiden maksuosuuksin ja 40 prosenttia rahoituksesta oli peräisin unionin talousarviosta;

                  G.

                  ottaa huomioon, että viranomaisen talousarvion toteutuma oli vuoden 2011 lopussa positiivinen (3 579 861 euroa) (7) ja tämä määrä kirjattiin tilinpäätökseen velaksi komissiolle;

         Talousarvio- ja varainhallinto

                  1.

                  huomauttaa, että tilinpäätöksen (8) mukaan unionin maksuosuus viranomaisen talousarvioon vuodeksi 2011 oli alun perin 5 073 000 euroa; toteaa, että kyseessä oli viranomaisen ensimmäinen toimintavuosi;

                  2.

                  panee tilinpäätöksestä merkille, että viranomaisen talousarvio varainhoitovuodeksi 2011 oli yhteensä 12 865 000 euroa (johon sisältyy 7 413 000 euroa kansallisten valvontaviranomaisten maksuosuuksia ja 199 000 euroa tarkkailijoiden maksuosuuksia);

                  3.

                  kehottaa komissiota arvioimaan mahdollisuutta antaa ehdotus, jonka avulla varmistetaan, että kolmen Euroopan valvontaviranomaisen talousarviot rahoitetaan kokonaisuudessaan unionin talousarviosta;

                  4.

                  pitää huolestuttavana, etteivät varainhoitoasetuksen säännökset sovellu täysin viranomaisen varainhoitorakenteeseen, koska 60 prosenttia sen talousarviosta rahoitetaan jäsenvaltioiden ja Euroopan vapaakauppaliiton (EFTA) maiden maksuosuuksin; katsoo, että tätä kysymystä olisi käsiteltävä viimeistään muutettaessa virastoja koskevia varainhoitoasetuksen säännöksiä seuraavan kerran, ja kehottaa komissiota arvioimaan tilannetta ja tiedottamaan siitä vastuuvapauden myöntävälle viranomaiselle;

                  5.

                  panee tilinpäätöksestä merkille, että vuonna 2011 viranomaisen tärkein tavoite oli toiminnan vakiinnuttaminen ja laajentaminen edelleen;

                  6.

                  tähdentää, että myönnetyt määrärahat ja käytettävissä olevat toimet on sovitettava yhteen viranomaiselle osoitettujen tehtävien kanssa, koska näiden tekijöiden epäsuhta saattaa johtaa henkilöstön epätasapainoon viranomaisen henkilöstön palvelukseenottamisen ja kansallisten asiantuntijoiden osallistumisen yhteydessä; ilmaisee huolensa siitä, että komissio on muuttanut viranomaisen ehdottamaa henkilöstötaulukkoa ilmoittamatta tätä selvästi; kehottaa komissiota noudattamaan täyttä avoimuutta tässä ja muissa asioissa;

                  7.

                  panee merkille IMF:n joulukuussa 2012 antaman unionin rahoitussektorin arvioinnin alustavissa johtopäätöksissä esiin tuodun huolestumisen ja toteaa, että päätelmissä suositeltiin lisäämään Euroopan valvontaviranomaisten resursseja ja valtuuksia, jotta ne voivat hoitaa menestyksellisesti tehtävänsä, ja lisäämään niiden operatiivista riippumattomuutta;

                  8.

                  toteaa tilinpäätöksestä käyvän ilmi, että viranomaisen johtokunta hyväksyi ja vahvisti 12. tammikuuta 2011 pitämässään järjestäytymiskokouksessa tärkeimmät varainhoitoa koskevat säännökset sekä viranomaisen varainhoitoasetuksen, joiden perusteella viranomainen voi käyttää valtaansa Euroopan valvontaviranomaisena;

                  9.

                  toteaa, että kahden vuokratun toimiston kokonaispinta-ala on 1 089 neliömetriä ja että niistä aiheutuu 1 016 512,64 euron kustannukset; kehottaa viranomaista huolehtimaan siitä, että toimistoista perittävät vuokrat ja kustannukset eivät ylitä paikallisten markkinoiden tavanomaista hintatasoa ja että lisäksi kustannuksia pyritään vuosittain alentamaan markkinoiden suotuisan kehityksen myötä;

         Kirjanpitojärjestelmä

                  10.

                  panee tilinpäätöksestä (9) merkille, että viranomaisen vuoden 2011 alussa käyttöön ottamaa vakiomuotoista yleistä talousarviorakennetta oli mukautettava viranomaisen tarpeita vastaavaksi (aiempaa kokemusta ei ollut käytettävissä, koska talousarvio valmisteltiin ennen ensimmäistä toimintavuotta);

                  11.

                  panee tilinpäätöksestä merkille, että viranomainen otti 10. kesäkuuta 2011 käyttöön komission talousarviokirjanpidossa käyttämän suoriteperusteisen kirjanpidon järjestelmän (ABAC); toteaa myös, että siirtymäkaudella 1. tammikuuta–10. kesäkuuta 2011 viranomainen käytti talousarviokirjanpidossaan Excel-pohjaista välinettä ja että siirtymävaiheessa laadittiin raportti suoriteperusteisen kirjanpidon järjestelmään syötetyistä maksusitoumuksista ja maksuista;

                  12.

                  panee merkille, että ennen suoriteperusteisen kirjanpidon käyttöönottoa suoritetut maksut näkyvät vain siirtymäajan järjestelmässä eivätkä suoriteperusteisen kirjanpidon järjestelmässä; huomauttaa, että aina kun suoriteperusteiseen kirjanpitoon rekisteröidään talousarviomeno ja sen toteutus, kyseinen määrä lisätään manuaalisesti Excel-taulukkoon, jotta se vastaisi täysin alkuperäistä talousarviota ja maksusitoumusten ja maksumäärärahojen käyttöä koko varainhoitovuoden ajan;

                  13.

                  panee tilinpäätöksestä merkille, että vuodesta 2012 lähtien kaikki rahoitustapahtumat kirjataan suoriteperusteiseen kirjanpitojärjestelmään;

                  14.

                  toteaa, että tilinpäätöksen mukaan viranomainen otti liikekirjanpidossa 10. kesäkuuta 2011 käyttöön SAP-järjestelmän, joka on suoraan yhteydessä komission käyttämään suoriteperusteisen kirjanpidon järjestelmään ABACiin; panee myös merkille, että siihen saakka viranomaisen käytössä oli ollut SAGE (10) eli CEBS:n rahoituslaskennassa käytetty järjestelmä, ja että 10. kesäkuuta 2011 sen saldo siirrettiin SAP:iin;

                  15.

                  panee merkille, että 28. elokuuta 2011 viranomainen otti käyttöön varojen rekisteröintiä varten komission ABAC Assets -sovelluksen voidakseen jäljittää käyttöomaisuuden fyysisesti budjettikohdittain (ABAC Assets -sovellus on integroitu viranomaisen kirjanpitojärjestelmään); huomauttaa lisäksi, että CEBS-järjestelmässä ei ollut välinettä tähän tarkoitukseen;

                  16.

                  huomauttaa tilinpäätöksen (11) perusteella, että elo- ja syyskuussa 2011 viranomainen suoritti CEBS:ltä saadun käyttöomaisuuden fyysisen inventaarin eikä havainnut merkittäviä vaihteluita;

                  17.

                  panee tyytyväisenä merkille, että ulkoinen tarkastaja (Deloitte Consulting) validoi viranomaisen kirjanpitojärjestelmän (12); toteaa, että viranomaisen kirjanpitojärjestelmää tarkasteltiin uudelleen marraskuussa 2012;

                  18.

                  toteaa, että Deloitten raportin mukaan vaatimuksenmukaisuuden validointia koskevat menettelyt osoittavat, että Euroopan pankkiviranomaisen kirjanpitojärjestelmä vastaa yleisesti Euroopan komission (budjettipääosaston) määrittämiä kriteereitä; toteaa, että kirjanpitoprosessista ja keskeisen tietotekniikkainfrastruktuurin käyttöluvista hyvien käytäntöjen mukaisesti vastaava Euroopan pankkiviranomainen on jo toteuttanut ja ottanut asianmukaisesti käyttöön joitakin sisäisiä valvontamenettelyjä;

         Maksusitoumukset

                  19.

                  toteaa tilinpäätöksen perusteella, että viranomaisen talousarvion maksusitoumusten toteutusaste oli vuoden 2011 lopussa 71 prosenttia ja maksujen 59 prosenttia;

                  20.

                  panee merkille, että osaston 1 (henkilöstömenot) maksusitoumusmäärärahoista käytettiin 91 prosenttia, mikä vastaa täytettyjen virkojen määrää 31. joulukuuta 2011 (41 virkaa henkilöstötaulukon 46 virasta); toteaa myös, että maksumäärärahojen alhaisempi käyttöaste (83 prosenttia) johtui lähinnä siitä, että kansalliset valvontaviranomaiset laskuttivat kansallisista asiantuntijoista viipeellä; kehottaa viranomaista tiedottamaan vastuuvapauden myöntävälle viranomaiselle toimista, joita se on toteuttanut tilanteen korjaamiseksi;

                  21.

                  toteaa tilinpäätöksen perusteella, että osaston 3 (toimintamenot) toteutusaste jäi alhaiseksi lähinnä tietotekniikkamenojen vuoksi, mikä selittyy tietotekniikan alan henkilöstön odotettua pidemmillä palvelukseenottomenettelyillä sekä hankintamenettelyn pitkäkestoisuudella; kehottaa viranomaista tiedottamaan vastuuvapauden myöntävälle viranomaiselle toimista, joihin se on ryhtynyt osaston 3 toteutuksen parantamiseksi;

                  22.

                  toteaa viranomaisen tilinpäätöksen (13) perusteella, että vuonna 2011 se käytti ainoastaan jaksottamattomia määrärahoja; panee myös merkille, että vuonna 2011 maksusitoumukset olivat 71 prosenttia talousarviosta eli 9 054 030 euroa, josta 7 436 217 euroa maksettiin ja 1 617 813 euroa siirrettiin ilman eri toimenpiteitä seuraavalle vuodelle viranomaisen varainhoitoasetuksen 10 artiklan mukaisesti;

                  23.

                  panee huolestuneena merkille tilintarkastustuomioistuimen havainnon siitä, että sitoumusten taso oli alhainen etenkin osastossa 2 (hallintomenot, 57 prosenttia) ja osastossa 3 (toimintamenot, 46 prosenttia), mikä vaikutti viranomaisen tietotekniikkatavoitteisiin, joita ei täysin saavutettu; kehottaa viranomaista ilmoittamaan vastuuvapauden myöntävälle viranomaiselle toimista, joita se on toteuttanut toteutusasteen parantamiseksi, koska alhainen toteutusaste osoittaa, että talousarvion suunnittelussa ja toteutuksessa on ongelmia;

                  24.

                  panee merkille tilintarkastustuomioistuimen havainneen heikkouksia, jotka liittyivät kolmen oikeudellisen sitoumuksen tekemiseen ennen talousarviositoumuksia (742 000 euroa); pyytää viranomaista ilmoittamaan vastuuvapauden myöntävälle viranomaiselle toimista, joita se on toteuttanut tilanteen korjaamiseksi;

         Hankintamenettelyt

                  25.

                  panee merkille, että viranomaisen vuosikertomuksen (14) mukaan vuonna 2011 käynnistettiin monia tavaroita ja palveluita koskevia hankintamenettelyitä; panee myös merkille, että viranomainen on hyödyntänyt komission nykyisiä puitesopimuksia, etenkin tietoteknisellä alalla, jolla se otti käyttöön monia sisäisiä tietoteknisiä järjestelmiä, kuten sähköpostin ja intranetin sekä tietoteknisen foorumin kansallisilta valvontaviranomaisilta saatujen tietojen keräämistä ja analysointia varten;

                  26.

                  panee merkille, että viranomainen on ajantasaistanut huomattavasti hankintamenettelyjään unionin hankintasääntöjen noudattamiseksi; panee merkille, että keskeneräisten hankintamenettelyjen sumaa saatiin huomattavasti purettua ja viranomaisen tietojen mukaan loput ruuhkautuneista menettelyistä ja tapaukset, joissa sääntöjä ei ole noudatettu, oikaistaan vuoden 2013 aikana; kehottaa viranomaista seuraamaan asiaa ja ilmoittamaan vastuuvapauden myöntävälle viranomaiselle saavutetusta edistyksestä;

                  27.

                  toteaa, että hankintasääntöihin on myönnetty joitakin poikkeuksia; panee kuitenkin merkille, että niiden määrä oli vuonna 2012 huomattavasti vähäisempi kuin vuonna 2011 ja että useimmat tapauksista, joissa vaatimuksia ei ole selkeästi noudatettu, on korjattu; kehottaa viranomaista tiedottamaan vastuuvapauden myöntävälle viranomaiselle mahdollisista lisätoimista, joita se on toteuttanut tilanteen korjaamiseksi;

         Palvelukseenottomenettelyt

                  28.

                  toteaa, että tilintarkastustuomioistuimen mukaan viranomaisen on aihetta parantaa palvelukseenottomenettelyjen avoimuutta; vaatii viranomaista tiedottamaan vastuuvapauden myöntävälle viranomaiselle toimista, joita se on toteuttanut tilanteen korjaamiseksi; arvioi, että jotkut henkilöstösääntöjen säännöksistä voivat olla hallinnollisesti huomattavan raskaita; kannustaa sen vuoksi komissiota antamaan virastoille mahdollisuuden tiettyyn yksinkertaistamiseen henkilöstösääntöjen 110 artiklan yhteydessä;

                  29.

                  toteaa, että vuosikertomuksensa (15) mukaan viranomainen kehitti ja lisäsi vuonna 2011 merkittävästi henkilöresurssejaan ja saattoi ne siten uusien tehtäviensä tasalle; toteaa myös, että yhteensä 33 palvelukseenottomenettelyä saatiin päätökseen ja että viranomaisen henkilöstön määrä kasvoi 1. tammikuuta ja 31. joulukuuta 2011 välisenä aikana 31:stä 52:een ja palveluksessa on henkilöstöä 19:stä eri maasta;

                  30.

                  viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnan tuloksellisuudesta, varainhoidosta ja sen valvonnasta 17. huhtikuuta 2013 antamaansa päätöslauselmaan (16).

         (1)  EUVL C 388, 15.12.2012, s. 60.

         (2)  EYVL L 248, 16.9.2002, s. 1.

         (3)  EUVL L 298, 26.10.2012, s. 1.

         (4)  EUVL L 331, 15.12.2010, s. 12.

         (5)  EYVL L 357, 31.12.2002, s. 72.

         (6)  EUVL L 331, 15.12.2010, s. 12, 62 artiklan 1 kohta.

         (7)  Tilinpäätös 2011, s. 19.

         (8)  Tilinpäätös 2011, s. 18.

         (9)  Tilinpäätös 2011, s. 31.

         (10)  SAGE on pieniä ja keskisuuria yrityksiä, organisaatioita ja elimiä varten räätälöity kirjanpitojärjestelmä.

         (11)  Tilinpäätös 2011, s. 26.

         (12)  Euroopan pankkiviranomainen (EPV), kirjanpitojärjestelmien validointi, 7.12.2012, Deloitte.

         (13)  Vuosikertomus 2011, s. 41.

         (14)  Vuosikertomus 2011, s. 36.

         (15)  Vuosikertomus 2011, s. 36.

         (16)  Hyväksytyt tekstit, P7_TA(2013)0134 (katso tämän virallisen lehden sivu 374).


title: 2013/598/EU: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä Euroopan työterveys- ja työturvallisuusviraston talousarvion toteuttamisesta varainhoitovuonna 2011#Euroopan parlamentin päätöslauselma, annettu 17 päivänä huhtikuuta 2013 , joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan työterveys- ja työturvallisuusviraston talousarvion toteuttamisesta varainhoitovuonna 2011

text:
               16.11.2013

               FI

               Euroopan unionin virallinen lehti

               L 308/295

         EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä Euroopan työterveys- ja työturvallisuusviraston talousarvion toteuttamisesta varainhoitovuonna 2011
   (2013/598/EU)
   EUROOPAN PARLAMENTTI, joka

               —

               ottaa huomioon Euroopan työterveys- ja työturvallisuusviraston lopullisen tilinpäätöksen varainhoitovuodelta 2011,

               —

               ottaa huomioon tilintarkastustuomioistuimen kertomuksen Euroopan työterveys- ja työturvallisuusviraston tilinpäätöksestä varainhoitovuodelta 2011 sekä viraston vastaukset (1),

               —

               ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan työturvallisuus- ja työterveysjärjestön perustamisesta 18. heinäkuuta 1994 annetun neuvoston asetuksen (EY) N:o 2062/94 (4) ja erityisesti sen 14 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä työllisyyden ja sosiaaliasioiden valiokunnan lausunnon (A7-0085/2013),

               1.

               myöntää Euroopan työterveys- ja työturvallisuusviraston johtajalle vastuuvapauden viraston talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan työturvallisuus- ja työterveysviraston johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 388, 15.12.2012, s. 219.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EYVL L 216, 20.8.1994, s. 1.

      (5)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan työterveys- ja työturvallisuusviraston talousarvion toteuttamisesta varainhoitovuonna 2011
      EUROOPAN PARLAMENTTI, joka

                  —

                  ottaa huomioon Euroopan työterveys- ja työturvallisuusviraston lopullisen tilinpäätöksen varainhoitovuodelta 2011,

                  —

                  ottaa huomioon tilintarkastustuomioistuimen kertomuksen Euroopan työterveys- ja työturvallisuusviraston tilinpäätöksestä varainhoitovuodelta 2011 sekä viraston vastaukset (1),

                  —

                  ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

                  —

                  ottaa huomioon Euroopan työturvallisuus- ja työterveysjärjestön perustamisesta 18. heinäkuuta 1994 annetun neuvoston asetuksen (EY) N:o 2062/94 (4) ja erityisesti sen 14 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön sekä työllisyyden ja sosiaaliasioiden valiokunnan lausunnon (A7-0085/2013),

                  A.

                  ottaa huomioon, että tilintarkastustuomioistuin on ilmoittanut saaneensa kohtuullisen varmuuden siitä, että Euroopan työterveys- ja työturvallisuusviraston, jäljempänä ’virasto’, varainhoitovuoden 2011 tilit ovat luotettavat ja tilien perustana olevat toimet ovat lailliset ja asianmukaiset;

         Talousarvio- ja varainhallinto

                  1.

                  panee merkille, että tilintarkastustuomioistuimen kertomuksen mukaan viraston kokonaistalousarvio vuodeksi 2011 oli 16,4 miljoonaa euroa, kun se oli 15,5 miljoonaa euroa vuonna 2010, mikä merkitsee 5,8 prosentin lisäystä;

                  2.

                  pitää valitettavana, että määrärahojen peruuntumisaste kaksinkertaistui vuoden 2011 kokonaistalousarviossa 4 prosentista (vuonna 2010) 8 prosenttiin (1,3 miljoonaa euroa). mikä viittaa vaikeuksiin vuotuisessa työohjelmassa mainittujen toimien täytäntöönpanossa ja talousarvion vuotuisuuden periaatteen noudattamisessa; pyytää esittämään jatkossa realistisemman ja toteutuskelpoisemman ohjelman;

                  3.

                  antaa tunnustusta sille, että viraston talousarvion toteutumisaste oli varainhoitovuonna 2011 kokonaisuudessaan parempi kuin edellisenä vuonna, ja erityisesti sille, että kohdan C8 määrärahoja peruutettiin vähemmän ja kohdan C1 määrärahoja osastossa III – Toiminta siirrettiin vähemmän seuraavalle varainhoitovuodelle; panee merkille, että korkeampi peruuntumisaste vuoden 2011 määrärahoissa johtuu osittain joistakin täytättämättömistä toimista sekä tarpeesta olla osallistumatta erääseen suurehkoon toimintakokonaisuuteen (OSHwiki – työturvallisuutta ja työterveyttä koskeva verkkosanakirja) ennen kuin kansainvälinen yhteistyö oli varmistettu; pyytää sen vuoksi virastoa puuttumaan tilanteeseen ja ilmoittamaan toteuttamistaan toimista vastuuvapauden myöntävälle viranomaiselle;

                  4.

                  panee huolestuneena merkille, että viraston varainhoitoasetuksessa ja sen soveltamissäännöissä vaaditaan fyysisen inventaarion suorittamista vähintään kerran kolmessa vuodessa, mutta tilintarkastustuomioistuimen tehdessä tarkastusta fyysinen inventaario oli tehty viimeksi vuonna 2006;

                  5.

                  toteaa, että virasto teki fyysisen inventaarion vuonna 2012;

         Toimipaikkasopimus

                  6.

                  panee huolestuneena merkille tilintarkastustuomioistuimen havainnon, että virasto ei ole tehnyt toimipaikkasopimusta;

                  7.

                  panee merkille viraston vastauksen, jonka mukaan neuvottelut viraston toimipaikasta jatkuvat ja että aiemmin neuvoteltu sopimusluonnos on jälleen kuultavana useissa ministeriöissä; kehottaa virastoa ilmoittamaan asianmukaisesti vastuuvapauden myöntävälle viranomaiselle neuvottelujen etenemisestä ja kehottaa viraston isäntämaana olevaa jäsenvaltioita toteuttamaan toimia neuvottelujen nopeuttamiseksi ja tekemään toimipaikkasopimuksen lähitulevaisuudessa;

         Toiminnan tuloksellisuus

                  8.

                  pyytää komissiota kartoittamaan yhdessä Euroopan koulutussäätiön, Euroopan ammatillisen koulutuksen kehittämiskeskuksen, Euroopan elin- ja työolojen kehittämissäätiön sekä Euroopan työterveys- ja työturvallisuusviraston kanssa tarkemmin virastojen nykyistä keskinäistä synergiaa sekä raportoimaan vastuuvapauden myöntävälle viranomaiselle näiden neljän viraston mahdollisesta integraation syventämisestä ennen kuin näiden elinten vastuualueiden ja/tai toimintatapojen mahdollista muuttamista koskevien päätösten tekemistä harkitaan; pyytää kyseisiä virastoja ja komissiota arvioimaan, voisiko tiiviimpi yhteistyö johtaa mittakaavaetuihin ja tulosten optimointiin;

         Sisäinen tarkastus

                  9.

                  panee merkille, että vuonna 2011 viraston sisäinen tarkastus laati internetiä ja ulkoista tiedottamista Euroopan työterveys- ja työturvallisuusvirastossa koskevan tarkastuskertomuksen, jossa ei ollut kiireellisiä suosituksia, kaksi ”hyvin tärkeää” suositusta ja viisi ”tärkeää” suositusta; panee merkille, että viraston johto hyväksyi kaikki seitsemän suositusta ja on pannut ne jo täytäntöön (kuusi vuonna 2011 ja yhden vuonna 2012); panee merkille, että virasto suoritti viraston tietotekniikkaa ja viestintää koskevan arvion ja antoi siitä kertomuksen sekä laati katsauksen aiemmissa tarkastuksissa esitettyjen suositusten tilanteesta;

                  10.

                  viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnan tuloksellisuudesta, varainhoidosta ja sen valvonnasta 17. huhtikuuta 2013 antamaansa päätöslauselmaan (6).

         (1)  EUVL C 388, 15.12.2012, s. 219.

         (2)  EYVL L 248, 16.9.2002, s. 1.

         (3)  EUVL L 298, 26.10.2012, s. 1.

         (4)  EYVL L 216, 20.8.1994, s. 1.

         (5)  EYVL L 357, 31.12.2002, s. 72.

         (6)  Hyväksytyt tekstit, P7_TA(2013)0134 (katso tämän virallisen lehden sivu 374).


title: 2013/608/EU: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä Euroopan unionin perusoikeusviraston talousarvion toteuttamisesta varainhoitovuonna 2011#Euroopan parlamentin päätöslauselma, annettu 17 päivänä huhtikuuta 2013 , joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin perusoikeusviraston talousarvion toteuttamisesta varainhoitovuonna 2011

text:
               16.11.2013

               FI

               Euroopan unionin virallinen lehti

               L 308/319

         EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä Euroopan unionin perusoikeusviraston talousarvion toteuttamisesta varainhoitovuonna 2011
   (2013/608/EU)
   EUROOPAN PARLAMENTTI, joka

               —

               ottaa huomioon Euroopan unionin perusoikeusviraston lopullisen tilinpäätöksen varainhoitovuodelta 2011,

               —

               ottaa huomioon tilintarkastustuomioistuimen kertomuksen Euroopan unionin perusoikeusviraston tilinpäätöksestä varainhoitovuodelta 2011 sekä viraston vastaukset (1),

               —

               ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan unionin perusoikeusviraston perustamisesta 15. helmikuuta 2007 annetun neuvoston asetuksen (EY) N:o 168/2007 (4) ja erityisesti sen 21 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A7-0102/2013),

               1.

               myöntää Euroopan unionin perusoikeusviraston johtajalle vastuuvapauden viraston talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan unionin perusoikeusviraston johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 388, 15.12.2012, s. 196.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 53, 22.2.2007, s. 1.

      (5)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin perusoikeusviraston talousarvion toteuttamisesta varainhoitovuonna 2011
      EUROOPAN PARLAMENTTI, joka

                  —

                  ottaa huomioon Euroopan unionin perusoikeusviraston lopullisen tilinpäätöksen varainhoitovuodelta 2011,

                  —

                  ottaa huomioon tilintarkastustuomioistuimen kertomuksen Euroopan unionin perusoikeusviraston tilinpäätöksestä varainhoitovuodelta 2011 sekä viraston vastaukset (1),

                  —

                  ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

                  —

                  ottaa huomioon Euroopan unionin perusoikeusviraston perustamisesta 15. helmikuuta 2007 annetun neuvoston asetuksen (EY) N:o 168/2007 (4) ja erityisesti sen 21 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A7-0102/2013),

                  A.

                  ottaa huomioon, että tilintarkastustuomioistuin on todennut saaneensa kohtuullisen varmuuden siitä, että Euroopan unionin perusoikeusviraston (jäljempänä ’virasto’) varainhoitovuoden 2011 tilit ovat luotettavat ja tilien perustana olevat toimet ovat lailliset ja asianmukaiset;

                  B.

                  ottaa huomioon, että viraston kokonaistalousarvio vuodeksi 2011 oli 20 180 000 euroa ja unionin alkuperäinen maksuosuus viraston talousarvioon vuonna 2011 oli 19 978 200 euroa;

         Talousarvio- ja varainhallinto

                  1.

                  on tyytyväinen, että viraston tilinpäätös antaa olennaisilta osiltaan oikeat ja riittävät tiedot viraston taloudellisesta asemasta 31. päivältä joulukuuta 2011 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten ja komission tilinpitäjän vahvistamien kirjanpitosääntöjen mukaisesti;

                  2.

                  on tyytyväinen, että viraston 31 päivänä joulukuuta 2011 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset;

                  3.

                  panee merkille, että tilintarkastustuomioistuin ei esittänyt yhtään kriittistä huomiota kertomuksessaan;

                  4.

                  toteaa, että vuonna 2011 virasto sitoi 100 prosenttia saamistaan määrärahoista; panee kuitenkin merkille, että viraston maksumäärärahojen käyttöaste oli 75 prosenttia osastossa 2 (hallintomenot) ja vain 27 prosenttia osastossa 3 (toimintamenot); kehottaa virastoa toteuttamaan erityistoimenpiteitä budjetointiprosessinsa ja hallinto- ja toimintamenoihin liittyvien maksujen toteutusasteen parantamiseksi;

         Henkilöresurssit

                  5.

                  toteaa, että vuonna 2012 Euroopan unionin tuomioistuin käsitteli kolmea asiaa, jotka koskivat työpaikkakiusaamista, virkapaikkaa koskevan hakemuksen hylkäämistä ja toimenhaltijan sopimuksen uusimatta jättämistä; toteaa, että oikeusasiamies käynnisti 6. heinäkuuta 2011 kanteluasian 0917/2011/(PMC)EIS, joka perustuu väitteisiin, jotka koskevat viraston haluttomuutta tutkia asianmukaisesti kantelijan väitteitä työpaikkakiusaamisesta sekä asiakirjojen epäasianmukaista säilyttämistä;

                  6.

                  toteaa, että yhdessä 5 kohdassa tarkoitetuista tapauksista Euroopan unionin virkamiestuomioistuin antoi tuomion hakijan eduksi (asia F-58/10, 18. syyskuuta 2012 annettu tuomio) ja kumosi viraston 16. lokakuuta 2009 tekemän päätöksen olla käynnistämättä kurinpitomenettelyä kahta työpaikkakiusaamisesta epäiltyä työntekijää vastaan, koska tutkijan puolueettomuutta ei ollut osoitettu ja koska hän oli kieltäytynyt takaamasta todistajien nimettömyyttä, ja määräsi viraston maksamaan korvauksia hakijalle sekä oikeudenkäyntikulut; toteaa, että asiassa F-112/10 virkamiestuomioistuin antoi tuomion viraston eduksi, jolloin hakija valitti tuomiosta unionin yleiseen tuomioistuimeen, ja toteaa, että asiassa F-38/12 tuomiota odotetaan vielä;

                  7.

                  kehottaa virastoa ottamaan huomioon maineen menettämisen riskit ja ilmoittamaan vastuuvapauden myöntävälle viranomaiselle yksityiskohtaiset tiedot menettelysäännöistä, oikeudellisesta kehyksestä ja kuulemista koskevista yksityiskohtaisista säännöistä, jotka on otettu käyttöön sisäisten tutkimusten käynnistämiseksi ja niiden suorittamiseksi sekä todistajien nimettömyyden suojelemiseksi kyseisten sisäisten tutkimusten yhteydessä;

                  8.

                  panee merkille, että Euroopan petostentorjuntavirasto (OLAF) aloitti vuonna 2011 tutkinnan; pyytää, että virasto ilmoittaa vastuuvapauden myöntävälle viranomaiselle sekä OLAFin tutkinnan että oikeusasiamiehen kanteluasian tuloksista;

                  9.

                  toteaa, että virasto toteuttaa joka toinen vuosi nimettömän kyselyn henkilöstön hyvinvoinnista; panee merkille vuoden 2012 kyselystä erityisesti sen, että viraston sisäisten kiistojen käsittelytapa ja henkilöstön hyvinvoinnin huomioon ottaminen herättivät huolta; toteaa, että virasto on ottanut käyttöön häirinnän vastaisia toimia sekä luottamuksellista neuvontaa tarjoavien neuvonantajien verkon, jotta minimoidaan konfliktit työpaikalla ja jotta konfliktit käsitellään kattavasti; kehottaa virastoa noudattamaan havaittuja ongelmia koskevia tilintarkastustuomioistuimen suosituksia sekä ryhtymään kaikkiin aiheellisiin toimiin sen varmistamiseksi, että kyseiset ongelmat eivät toistu missään olosuhteissa;

         Avoimuus

                  10.

                  toteaa, että virasto esitti 12. ja 14. joulukuuta 2012 johtokunnalleen ja hallintoneuvostolleen alustavat säännöt ilmiannoista; toteaa, että sen jälkeen kun komission yksiköitä oli kuultu, tehtiin päätös näiden sääntöjen virallisesta hyväksymisestä; toteaa, että tällä välin virasto on hyväksynyt komission suuntaviivojen periaatteet; pyytää virastoa tiedottamaan vastuuvapauden myöntävälle viranomaiselle sääntöjen täytäntöönpanosta;

                  11.

                  panee merkille, että eräiden viraston hallintoneuvoston jäsenten ansioluettelot ja sidonnaisuuksia koskevat ilmoitukset ovat luettavissa viraston verkkosivuilta; toteaa, että johtaja ja johtoryhmän jäsenet ovat julkistaneet ainoastaan ansioluettelonsa; pyytää virastoa julkistamaan puuttuvat tiedot ja tiedottamaan vastuuvapauden myöntävälle viranomaiselle tässä asiassa aikaansaadusta edistyksestä mahdollisimman pian;

         Sisäinen tarkastus

                  12.

                  toteaa, että viraston mukaan se otti käyttöön hankintamenettelyn mahdollisten eturistiriitojen lieventämiseksi ja että sisäisen tarkastuksen yksiköt tarkastivat menettelyn ja antoivat yhdeksän suositusta, jotka kaikki on otettu käyttöön; toteaa, että sisäisen tarkastuksen yksiköt pitivät joitakin viraston käyttöön ottamia toimia hyvinä käytäntöinä, erityisesti sellaista tietotekniikan sovellusta, jonka virasto oli kehittänyt tuottamaan vakiomuotoisia asiakirjoja hankintaprosessissa (”sovellus tarjousta koskevien sopimusten tekemiseksi”); toteaa, että viraston projektinhallinnassa käytetty tietotekniikan sovellusmatriisin talousarviomoduuli on yhdistetty suoriteperusteisesta kirjanpidosta saatuihin tietoihin, mikä mahdollistaa talousarvion toteuttamista koskevan päivittäisen on line -päivityksen;

                  13.

                  viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnan tuloksellisuudesta, varainhoidosta ja sen valvonnasta 17. huhtikuuta 2013 antamaansa päätöslauselmaan (6).

         (1)  EUVL C 388, 15.12.2012, s. 196.

         (2)  EYVL L 248, 16.9.2002, s. 1.

         (3)  EUVL L 298, 26.10.2012, s. 1.

         (4)  EUVL L 53, 22.2.2007, s. 1.

         (5)  EYVL L 357, 31.12.2002, s. 72.

         (6)  Hyväksytyt tekstit, P7_TA(2013)0134 (katso tämän virallisen lehden sivu 374).